JMPD-beamptes sterf toe voertuig in padblokkade inploeg | Maroela Media
Foto: Verskaf deur die JMPD.
Twee beamptes van die Johannesburgse metropolisie (JMPD) is Maandagaand op Witkoppenweg in Johannesburg doodgery toe 'n voertuig in 'n padblokkade ingeploeg het.
Werner Vermaak, woordvoerder van ER24, het gesê paramedici is net ná 21:00 na die toneel in Paulshof ontbied.
Hoofsupt. Wayne Minnaar, woordvoerder van die JMPD, het aan Maroela Media gesê die twee JMPD-beamptes wat oorlede is, is albei vroue.
"Die voorval het plaasgevind toe 'n vermoedelike dronk bestuurder van 'n dubbelkajuit- Toyota Hilux-bakkie in 'n groep beamptes, sowel as 'n BMW, 'n Hyundai en 'n Porsche wat deur die beamptes afgetrek is, ingeploeg het," het Minnaar gesê.
Volgens Minnaar is twee passasiers en die bestuurder van die Hyundai ernstig beseer. Die bestuurders van die BMW en die Porsche is ook beseer, asook twee ander vrouebeamptes.
Vermaak het gesê drie insittendes van een van die stilstaande voertuie by die padblokkade moes deur brandweerbeamptes uit die wrak bevry word. Volgens hom was een van hulle in 'n baie ernstige toestand. Drie ander beseerdes is op die toneel ondersoek en vir geringe tot matige beserings behandel.
Hulle is later na 'n nabygeleë hospitaal vervoer vir mediese behandeling.
David Tembe, die hoof van die JMPD, het gesê die voorval het hom sprakeloos gelaat. "Ek weet nie meer wat om te sê wanneer ons ons eie mense verloor terwyl ons die gemeenskap dien en so hard werk om 'n einde te bring aan dronkbestuur en sterftes te verminder nie. Maar ons sal voortgaan om ons pligte uit te voer en die gemeenskap te dien."
Daar is geen rede waarom enige dronkbestuurder van potensieele moord aangekla behoort te word nie. Borg behoort nie te bestaan nie en bestuursliksens moet permanent teruggetrek word.
Vandat motors bestaan is dit n probleem en tot vandag toe word hulle "regte" hoër geag as die van die slagoffers.
Dis 'n blatante skande in die oë van die Here.
As jy gedrink het moet nie bestuur! As jy beplan omte drink vra iemand voor jy begin om jou huistoe te neem, maar moet nie self bestuur! Persoonlik dink ek dit is nie te moelik om te verstaan.
Drank, bly weg. Die lewe is moeilik genoeg. Hoeveel dronk mense klim daagliks agter hulle motors se stuur in?
Baie tragies! Ons benodig BAIE swaarder straf vir
dronk- en nalatige bestuurders!
Ek voel soos Oop oge. Straf die bestuurder dieselfde as vir moord. Maak n slag n voorbeeld van iemand en hou daarby